Cuneiform Tablet Kt 94/k 952 (AKT 6b 368)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
a-na ku-zi-zi-a IŠTAR-lá-ma-sí na-áb-sú-in a-na-a-na a-mur-IŠTAR ša-lim-ar-dí ù ma-nu-ki-ì-lí-a qí-bi-ma um-ma en-um-a-šùr-ma 1.5 ma-na 5 GÍN KÙ.BABBAR ku-nu-ki ša ku-ku-wa ù ku-nu-ki-a 7 ANŠE.ḪI ú ú-nu-sú-nu mì-ma a-nim i-a-um ma-nu-ki-ì-lí-a na-áš-a-ku-nu-tí a-ṣé-er KÙ.BABBAR a-nim ša ma-nu-ki-DINGIR-a na-áš-a-ku-nu-tí-ni a-na 3 ma-na KÙ.BABBAR ú ṣí-ba-tí-šu ša ku-ku-wa a-na ma-nu-ki-a-šur DUMU MAN.IŠTAR ḫa-bu-lu-ni-ma 20 GÚ SÍG.ḪI.A a-na ša-pár-tim ú-kà-lu-ni a-na ša ki-ma i-a-tí qí-bi-ma a-ma-kam ma-lá KÙ.BABBAR IŠTAR-lá-ma-sí ù ma-nu-ki-ì-lí-a i-ḫa-šu-ḫu-ni KÙ.BABBAR lu i-na ša ba-áb-tí-a ta-am-ḫu-ra-ni lu KÙ.BABBAR ša a-na ṣé-er a-na-na ku-nu-ki-a ú-šé-bi₄-lá-ni a-na ṣí-ib-tim KÙ.BABBAR ki-ma a-wa-at kà-ri-im dí-na-šu-nu-tí-ma ŠÀ.BA 1 ma-na KÙ.BABBAR ṣa-ru-pá-am ṭí-iḫ-a-šu-nu-tí-ma ṭup-pá-am ša ḫu-bu-ul IŠTAR-lá-ma-sí ù ma-nu-ki-ì-lí-a DUMU-i-ša i qá-qá-ad šál-mì-šu-nu ḫi-ir-ma-ma a-na am-tí-a ṭup-pá-am dí-na-ma a-dí a-lá-kà-ni iš-tí-ša li-ib-ší ú a-tù-nu i-na ša-ḫa-at IŠTAR-lá-ma-sí ù ma-nu-ki-ì-lí-a i-zi-za-ma KÙ.BABBAR a-na ma-nu-ki-a-šur ú-lá a ša ki-ma ma-nu-ki-a-šur šu-uq-lá-ma 20 GÚ SÍG.ḪI.A ú sí-kà-LUGAL ša a ša-pá-ar-tim ma-nu-ki-a-šur ú-ka-lu ki-ma KÙ.BABBAR ta-ša-qá-lá-ni a-šar SÍG.ḪI.A kà-an-ku ku-nu-ki ma-nu-ki-DINGIR-a lu-dí-ma ú ṭup-pá-am ša 3 ma-na KÙ.BABBAR ú ṣí-ba-tí-šu šé-ṣí-a-ma ṭup-pá-am šu-a-tí ù sí-kà-LUGAL a-na IŠTAR-lá-ma-sí pí-iq-da ú i-ša-qá-al KÙ.BABBAR ki-ma ša-áp-tum i-a-tù-ni ší-be šu-uk-na ú SÍG.ḪI.A a-na ša-lim-ar-dí ú ma-nu-ki-DINGIR-a sà-ni-qá ma-lá SÍG.ḪI.A i-za-ku-a-ni ší-be šu-uk-na-šu-nu-tí ki-ma SÍG.ḪI.A ú 7 ANŠE.ḪI.A ša en-um-a-šur-ni ú SÍG.ḪI.A kà-ni-kà ku-nu-ki-ku-nu iš-tí lu-qú-tí-a-ma pì-iq-da-ma li-ir-dí-ú-nim a ma-lá a-na-kam ša-lim-ar-dí na-ḫu-du le-pu-uš-šu-nu-tí